C 441/6
MT
Il-Ġurnal Uffiċjali tal-Unjoni Ewropea
21.11.2022
— konformement mal-Artikolu 256 TFUE, mal-Artikolu 61 tal-Protokoll (Nru 3) dwar l-Istatut tal-Qorti tal-Ġustizzja tal-Unjoni Ewropea, u mal-Artikolu 170 tar-Regoli tal-Proċedura tal-Qorti tal-Ġustizzja, tagħti sentenza
a) li tannulla kompletament is-sentenza appellata u, sussidjarjament, li tannulla parzjalment l-imsemmija sentenza skont it-termini żviluppati fit-Titoli III u IV tal-appell;
b) li tilqa’ t-talbiet magħmula fil-punt 219 tar-rikors quddiem il-Qorti Ġenerali;
c) li tikkundanna lis-SRB u lill-Kummissjoni għall-ispejjeż tal-proċedura quddiem il-Qorti Ġenerali;
d) li tikkundanna lis-SRB u lill-Kummissjoni għall-ispejjeż ta’ din il-proċedura;
e) li, bl-eċċezzjoni tas-somom li jirriżultaw minn din il-proċedura, li jagħtu lok għal interessi moratorji biss b’effett mid-data tas-sentenza li għandha tingħata, iżżid is-somom kollha dovuti lill-appellanti b’interessi kumpensatorji, ikkalkolati mit-23 ta’ Mejju 2017 (jew, sussidjarjament, mis-7 ta’ Ġunju 2017) sal-ġurnata tal-għoti tas-sentenza, kif ukoll b’interessi moratorji, ikkalkolati mid-data tal-għoti tas-sentenza;
f) li tagħti lill-appellanti kull miżura oħra addizzjonali ta’ rimedju li l-Qorti tal-Ġustizzja tqis xierqa.
Aggravji u argumenti prinċipali L-appellanti jikkontestaw id-dispożittiv u l-bażijiet legali tas-sentenza tal-Qorti Ġenerali, peress li hija vvizzjata minn diversi żbalji fl-applikazzjoni u l-interpretazzjoni tad-dritt tal-Unjoni, minn motivazzjoni insuffiċjenti u kontradittorja, minn żbalji fil-klassifikazzjoni tal-fatti, minn żbalji fil-konsegwenzi legali li jirriżultaw minn dan, u minn evalwazzjoni żbaljata tal-provi.
L-appellanti jinvokaw erba’ aggravji insostenn tat-talbiet tagħhom
L-ewwel aggravju bbażat fuq interpretazzjoni u applikazzjoni żbaljata tal-Artikolu 18 tar-Regolament (UE) Nru 806/2014 tal-Parlament Ewropew u tal-Kunsill tal-15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta' kreditu u ċerti ditti tal-investiment fil-qafas ta' Mekkaniżmu Uniku ta' Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (iktar ’il quddiem ir-“RMUR”) (1).
Fl-ewwel parti tiegħu, l-ewwel aggravju huwa bbażat fuq interpretazzjoni u fuq applikazzjoni żbaljata tal-Artikolu 18(1) (a) tar-RMUR, f’dak li jirrigwarda l-ħtieġa ta’ provvista ta’ likwidità, in-nuqqas ta’ osservanza tal-obbligi ta’ kunfidenzjalità u l-interpretazzjoni tal-prinċipju ta’ amministrazzjoni tajba.
Fit-tieni parti tiegħu, dan l-aggravju huwa bbażat fuq motivazzjoni insuffiċjenti u interpretazzjoni żbaljata tal-Artikolu 18(1)(b) tar-RMUR.
F’dan ir-rigward, l-appellanti jsostnu li Banco Popular Español ma kienx insolventi u li s-SRB kellu alternattivi inqas dannużi.
Fit-tielet parti tiegħu, l-istess aggravju huwa bbażat fuq interpretazzjoni u fuq applikazzjoni żbaljata tal-Artikolu 18(1)(c) tar-RMUR.
It-tieni aggravju bbażat fuq interpretazzjoni u fuq applikazzjoni żbaljata tal-Artikolu 20 tar-RMUR.
F’dan ir-rigward, l-appellanti jinvokaw żbalji fl-applikazzjoni u fl-interpretazzjoni tal-paragrafi 1, 5, 7, 9, 10 u 11 ta’ dan l-artikolu.
Il-ħames parti ta’ dan it-tieni aggravju hija bbażata fuq interpretazzjoni u fuq applikazzjoni żbaljata tad-dritt ta’ aċċess għall-fajl, peress li r-raġunament tal-Qorti Ġenerali imur kontra d-dispożizzjonijiet tal-Karta tad-Drittijiet Fundamentali tal-Unjoni Ewropea u tal-Protokoll Addizzjonali tal-Konvenzjoni Ewropea tad-Drittijiet tal-Bniedem.
Is-sitt parti tat-tieni aggravju hija bbażata fuq żbalji ta’ liġi fl-evalwazzjoni tal-obbligu ta’ motivazzjoni.
It-tielet aggravju bbażat fuq it-talba għal kumpens marbuta mill-annullament tad-deċiżjoni kkontestata, b’konferma tal-effetti.